Ένας ξένοιαστος παλαβιάρης

Το Ένας ξένοιαστος παλαβιάρης (εναλλακτικός τίτλος: Ξένοιαστος παλαβιάρης) είναι ελληνική έγχρωμη κινηματογραφική κωμωδία του 1971.

Πλοκή
Ο Θανάσης προσπαθεί για χρόνια να φύγει παράνομα για τις Ηνωμένες Πολιτείες προκειμένου να φτιάξει τη ζωή του, γιατί λόγω οικονομικών δεν μπορεί να πληρώσει τα ναύλα, αλλά πάντα κάτι πήγαινε στραβά και έμενε πίσω. Ο φίλος του, ο Νικηφόρος, με τον οποίο ο Θανάσης συγκατοικεί, τον προτρέπει να μείνει στην Ελλάδα, να δουλέψει και να ψάξει να βρει τον συνονόματό του Θανάση, ο οποίος βοηθάει όλον τον κόσμο.   

Μπλέκεται με το μεροκάματο και αλλάζει ένα σωρό δουλειές μήπως τελικά και τον συναντήσει, όπως συνοδός σε κηδείες, μεταφορέας και οδοκαθαριστής. Παρόλο όμως που τον ψάχνει καιρό δεν τον βρίσκει. Αντιθέτως βρίσκει έτοιμη να πέσει στις γραμμές του τρένου μια κοπέλα, την Ελπίδα, που τη σώζει από την αυτοκτονία, την ερωτεύεται και την παίρνει να μείνει μαζί του. Για χάρη της αποφασίζει να μείνει τελικά στην Ελλάδα και να εγκαταλείψει το όνειρό του που ήταν πάντα μια άνετη και μεγάλη ζωή στην Αμερική. Όταν όμως μαθαίνει ότι η Ελπίδα έχει πρόβλημα με την καρδιά της και πως πρέπει να εγχειριστεί άμεσα για να τα καταφέρει, δεν θα διαστάσει να κάνει ληστεία σε ένα εργοστάσιο λιπασμάτων προκειμένου να βρει τα χρήματα για την επέμβαση.  

Ως από μηχανής θεός έρχεται από την Αμερική ο φίλος του, ο Βαγγελάκης, ο οποίος την ερωτεύεται και με ό,τι οικονομίες έχει, τη βοηθάει και τελικά τη σώζει όσο διάστημα ο Θανάσης είναι στη φυλακή για τη ληστεία. Αποφασίζουν οι δυο τους να παντρευτούν και λένε τα νέα στον Θανάση μόλις αποφυλακίζεται, όμως η ίδια τελικά το μετανιώνει και επιστρέφει πίσω μαζί του.  

 Διανομή 

 Θανάσης Βέγγος - Θανάσης
 Διονύσης Παπαγιαννόπουλος - Νικηφόρος
 Νόρα Βαλσάμη - Ελπίδα
 Δημήτρης Νικολαΐδης - Βλογιοκομένος
 Μπάμπης Ανθόπουλος - Σπίθουρας
 Δημήτρης Καλλιβωκάς - γιατρός
 Νικήτας Πλατής - αστυνόμος
 Κώστας Μεντής - τελωνειακός
 Αλέκος Τζανετάκος - πελάτης βενζινάδικου
 Βαγγέλης Πλοιός - Βαγγελάκης
 Κώστας Σταυρινουδάκης - Λεονάρδος
 Γιώργος Τζιφός - φρουτέμπορος
 Μιχάλης Γιαννάτος - ομιλητής στο νεκροταφείο
 Σταύρος Ξενίδης - αφηγητής (φωνή)

 Παραγωγή και παραλειπόμενα 
Τo φινάλε της ταινίας είχε γραφτεί διαφορετικά από τον σεναριογράφο Γιώργο Λαζαρίδη. Το πρωτότυπο σενάριο ήθελε τον Θανάση αφού αποφυλακίζεται και συναντάει την Ελπίδα έξω από τη φυλακή μαζί με τους άλλους, αυτή στο τέλος να του δίνει ένα φιλί στο μάγουλο πριν φύγει οριστικά με τον Βαγγέλη και τότε αυτός να τους παρατάει και να φεύγει τρέχοντας. Η τελευταία σκηνή δείχνει τον Θανάση να φτάνει λαχανιασμένος στη γέφυρα του τρένου, εκεί που έσωσε και γνώρισε την Ελπίδα και να δίνει τέλος στη ζωή του πέφτοντας στο κενό. (Προοικονομία του φινάλε γίνεται και στο όνειρο της Ελπίδας που βλέπει τον Θανάση να πέφτει από την γέφυρα του τρένου). Η σκηνή όμως κρίθηκε "προχωρημένη" και "αντιεμπορική" με αποτέλεσμα ο παραγωγός, για να μη δυσαρεστήσει το κοινό, να την ξαναγυρίσει για να δώσει το "ιδανικό" για τους πρωταγωνιστές της τέλος.

Η ταινία προβλήθηκε για πρώτη φορά στις 22 Νοεμβρίου 1971.  Έκοψε 357.684 εισιτήρια και κατατάχθηκε στην 5η θέση ανάμεσα σε 90 ελληνικές ταινίες της ίδιας σεζόν.  Κυκλοφόρησε και με τη μορφή ντιβιντί στις 15 Μαρτίου 2006.  

 Παραπομπές 

Βιβλιογραφικές πηγές
Ιάσων Τριανταφυλλίδης, Ταινίες για φίλημα: Ένα Αφιέρωμα Στον Φιλοποίμενα Φίνο Και Τις Ταινίες του, Εκδόσεις Εξάντας, Αθήνα, σελ.188
Γιώργος Λαζαρίδης "Ένας Ξένοιαστος Παλαβιάρης", Σενάρια Και Σεναριογράφοι Του Ελληνικού Κινηματογράφου, Εκδόσεις Αιγόκερως 1996

Εξωτερικοί σύνδεσμοι
 Ένας Ξένοιαστος Παλαβιάρης στο Veggos.gr
Ένας ξένοιαστος παλαβιάρης στην Φίνος Φιλμ

Κατηγορία:Ελληνικές αισθηματικές κωμικές ταινίες
Κατηγορία:Ταινίες του 1971
Κατηγορία:Ελληνικές ταινίες της δεκαετίας 1970
Κατηγορία:Ταινίες παραγωγής Φίνος Φιλμ
Κατηγορία:Ταινίες γυρισμένες στην Ελλάδα
Κατηγορία:Ταινίες τοποθετημένες στην Ελλάδα
Κατηγορία:Ταινίες με μουσική σύνθεση Μίμη Πλέσσα
Κατηγορία:Ελληνόφωνες ταινίες
Κατηγορία:Ταινίες σε σενάριο Γιώργου Λαζαρίδη
Κατηγορία:Ταινίες σε σκηνοθεσία Ερρίκου Θαλασσινού